Solidariteit verskerp diplomatieke druk op SA – Loving Life TV
Home / Forums / SOLIDARITY / Solidariteit verskerp diplomatieke druk op SA
5 Oct 2021 at 5:06 PM #51835
Dinsdag | 05 Oktober | 2021
Solidariteit gaan hierdie week sy diplomatieke druk op Suid-Afrika verhoog.
Daar is vandeesweek afsprake met sestien parlementslede én politici van nege lande in die Europese, die Nederlandse en die Vlaamse -parlement, vasgemaak. Die Duitse, Oostenrykse en Hongaarse -parlemente, parlementslede en politici is reeds besoek.
Daar sal besoek afgelê word aan politieke partye oor die hele spektrum. Dié besoeke sluit in besoek aan lede van die regerende VVD-party in Nederland, die N-VA wat die grootste politieke party in Vlaandere België is én die Christen-Demokrate van Duitsland.
Daar sal Dinsdag en Woensdag gesprekke gevoer word met lede van verskeie politieke groeperinge in die Europese parlement, met die doel om die Europese Unie aan te moedig om standpunt in te neem oor sake soos grondonteiening sonder vergoeding, raswette, korrupsie en die staatsverval in Suid-Afrika.
"Ons is verras oor die ontnugtering wat Europa oor Suid-Afrika ervaar. Die aantal parlementslede wat ons wil sien het só toegeneem dat ons ons afvaardiging moet opdeel om almal te kan sien. Die aantal vriende van die Solidariteit Beweging het ook baie gegroei," het dr. Dirk Hermann, bestuurshoof van Solidariteit gesê.
Die doel van die besoeke is om Europa in te lig van die stand van sake in Suid-Afrika. Daar word op anargie, sistemiese korrupsie, die gebrek aan vervolging, staatsverswakking, onteiening sonder vergoeding en rasmalheid gefokus.
Parlementslede word ook versoek om mosies by die onderskeie parlemente teen staatsvergrype en rasmalheid in te dien. Solidariteit se doel is om die gesprek oor Suid-Afrika op die Europese agenda te hou en om diplomatieke druk op die land te verhoog.
Solidariteit is op 'n omvattende Europese toer. Die doel van die toer is drieledig. Eerstens word verenigings gestig wat Suid-Afrikaners in die buiteland en positiewe Europeërs mobiliseer om in Suid-Afrika betrokke te wees. Tweedens word daar klagtes teen die Suid-Afrikaanse regering se rasbeleid by die Verenigde Nasies se Komitee vir die Uitskakeling van alle vorme van Rassediskriminasie en die Internasionale Arbeidsorganisasie ingedien. Derdens word parlementslede en parlemente ingelig oor die stand van Suid-Afrika en word daar gevra dat mosies ingedien word om die stand van Suid-Afrika te bespreek.